Betg perder temp cun quai ch’è passà

Da Silvia Buscher

Sandra Graf aveva anc tut las schanzas da la vita cura ch’ella è crudada ina saira en la halla da gimnastica uschè disfortunadamain dals rintgs ch’ella è restada per terra paralisada. Dapi quel di èn passads 13 onns. Quels n’èn betg adina stads uschè simpels per l’Appenzellaisa da 36 onns, ma n’han betg pudì midar sia tenuta positiva. Allegra, engaschada e cun l’egliada enavant dat Sandra Graf dumogn a sias obligaziuns dal mintgadi sco mamma, dunna da chasa e sportista – sco sch’i na dess nagina sutga cun rodas.

Per Sandra Graf èsi impurtant da sa sentir acceptada ed integrada, ed ella sezza ha fatg bler persuenter. Plinavant deriva ella d’ina famiglia che ha sias ragischs dapi tschientaners en in lieu, nua che la rait sociala funcziuna anc. Ella sezza posseda quella cordialitad che avra spert il cor da ses conumans. Ed ina vita senza sport na po ella strusch s’imaginar. Sia mamma, Elisabeth Mittelholzer, era scolasta da skis; ses bab, Hans Mittelholzer, fascheva cursas da skis e sia devisa era: “Il sport è la meglra scola da la vita, senza disciplina, spiert da cumbat, perseveranza e concurrenza na vai betg.” Uschia ha el educà sias trais figlias – ed ha survegnì raschun. Sandra va gia da pitschna ensi cun skis. Ella fa la patenta da scolasta da skis, maina emnas da turas e dat curs da nudar. Ella è commembra da l’uniun da gimnastica da Teufen ed emprenda d’enconuscher là ses um Martin Graf. Els s’inamureschan. Ensemen fan els plans per lur avegnir. Il siemi ed il pli grond giavisch da Sandra è ina famiglia ed agens uffants.

Crudada giu dals rintgs
Sandra Graf ha 22 onns, cura ch’ella fa ina saira dal settember 1991 ses davos exercizi vi dals rintgs; ella croda da dus meters autezza per terra sin il dies. Nagina crudada dramatica. Ma la spina dorsala rumpa tranter l’indeschavel ed il dudeschavel spinal dal pèz. Il magugl dal dies è smardeglià. Ella perda immediat il sentiment. Il moviment è svanì. Nagut pli. Paralisada. Sandra sa quai immediat. Ella vegn operada en il ospital chantunal da Son Gagl e transferida l’auter di en il Center svizzer dals paraplegichers Nottwil.
Ussa entschaiva la lavur cun il nov corp, Ed era l’olma cumbatta. Da di e da notg, emnas a la lunga. La finala decida ella da betg pli guardar enavos, mabain da furmar il preschent e planisar il damaun. Ses ami è adina qua. Cun sia calma e sia pazienza dat el sustegn e stabilitad a Sandra, na lascha mai metter en dumonda lur via cuminaivla e sa confrunta cun tuttas dumondas: Tge vul quai dir per noss partenadi? Tge è anc pussaivel? Suenter ch’ils medis la sincereschan ch’ella possia avair uffants malgrà la paraplegia, para era tut il rest dad esser realisabel per la dunna giuvna.

Ventira da mamma en sutga cun rodas
Sin la via enavos survegn il sport prest puspè in’impurtanza centrala. Gia in’emna suenter la reabilitaziun primara frequenta Sandra Graf in curs da monoski. Pli tard è il trenament regular en la vischinanza da Gais in agid per cuntanscher ina cundiziun ed in’effizienza extraordinaria. Ed era en la professiun, sco secretaria d’ina agentura da reclama, chatta ella prest puspè il contact. La maridaglia e la construcziun d’ina chasa dattan al giuven pèr bler ventira e plaschair ed èn ina recumpensa per tut las tribulaziuns dal passà. La naschientscha da Melanie il 1995 e dus onns pli tard da Mara èn muments da cumplaina satisfacziun – e l’engraziaivladad animescha. Sandra Graf è mamma e consorta, educatura, sportista e dunna da chasa. Ils Grafs èn da chattar dapertut nua ch’era autras famiglias giuvnas èn. “Nus ans mussain e n’avain nagina tema da barrieras. Jau hai emprendì bler tras l’accident. Sa chapescha che nus giain la stad er uschè savens sco pussaivel en il bogn avert, era sche mes corp na correspunda betg als ideals da bellezza.” E sche la glieud guarda pitgiv sin ella? “Jau crai che blers admirian plitost co che jau fatsch quai.” Tge mument è stà il pli grev da sia vita? La resposta è tipica per Sandra: “...ma jau na vom gnanc a la tschertga da quel  - ed en mintga cas è el passà!”

Star en pe ord atgna forza
L’incumbensa da mamma ha clera prioritad. Parallelamain a quella sa sviluppa Sandra Graf però era ad in’atleta da sport en sutga cun rodas che ha grond success ed à da chattar adina pli savens a la testa da l’elita mundiala. Sia glista cumpiglia bleras medaglias da campiunadis europeics e mundials ed emprims plazs tar maratons internaziunals. L’avust 2004 cuntanscha ella in temp sensaziunal sur 5000 meters – sco meglra dal mund – ed è damai la favurita per ils paralimpics ad Athen.
Ma gist en questa cursa fa ella ina da las pli diras experientschas da sia vita. Durant la cursa sa schlucca ina struva dal guvernagl da sia sutga cun rodas – in defect banal che privescha ella da tuttas schanzas da pudair racoltar ils fritgs da la lavur dad onns. In drama persunal che sa perda en ils givels da legria da las victuras. Sandra Graf è cumplettamain demoralisada. Ella bragia pitras larmas da gritta, revolta e dischillusiun. Ma suenter ina mes’ura sa revegn ella puspè e constatescha: “L’aur d’ina medaglia glischa mo in curt mument en cumparegliaziun cun las valurs che m’offreschan mia sanadad e mia famiglia!”

Betg far cumparegliaziuns
La distincziun da Sandra Graf sco “Paraplegicra da l’onn” 2004 exprima er noss plaschair dal fatg ch’ella è per nus adina puspè in encuraschament. Ella mussa cun sia vita tge ch’è propi essenzial: betg dumbrar ils deficits, mabain quai che nus avain. Far il meglier pussaivel, senza cumparegliar. Quant serius che Sandra Graf prenda ses messadi mussa a moda impressiunanta la pitschna episoda a chasa a la maisa da famiglia: contemplond en l’album ina fotografia da Sandra cura ch’ella era ina matta, dumonda Mara da quatter onns: “Mamma, tge fas ti qua?” – “Qua sun jau au-pair en l’America, jau guard da l’uffant da mia famiglia ospitanta ed emprend englais.” E suenter ina curta pausa: “Sas, ti n’eras anc betg qua cura che tia mamma saveva anc star en pe e chaminar.” Ella zipla la vista da sia figlia e fa bucca da rir. Mara ponderescha curt e di lura: “Sas, mamma, cura che jau sun creschida e ses en la sutga cun rodas, alura sun jau era uschè sperta sco ti!”